Voormalige student se skuldigbevinding gehandhaafTurner in September 2016. Foto: Dan Honda/Bay Area News Group via AP, File ŉ Amerikaanse appèlhof het Brock Turner se aansoek vir ŉ nuwe verhoor van die hand gewys en sy skuldigbevinding aan seksuele aanranding en poging tot verkragting gehandhaaf. Die appèlhof het bevind dat sy verhoor regverdig was. Turner, ŉ voormalige student aan die Stanford Universiteit, is in 2016 deur ŉ jurie daaraan skuldig bevind dat hy ŉ vrou wat onder die invloed van alkohol was en nie by haar bewussyn was nie seksueel aangerand het. Die saak het wêreldwyd opspraak gewek nadat Turner tot ses maande tronkstraf gevonnis is. Turner se slagoffer het voor sy vonnisoplegging ŉ emosionele verklaring in die hof voorgelees. Sy het vertel van die aanranding en die manier waarop sy deur ondersoekers behandel is. “In plaas daarvan dat ek tyd gehad het om gesond te raak moes ek tyd afstaan om die aand in ondraaglike detail te herleef sodat ek kon voorberei vir die advokaat se vrae wat indringend en aggressief sou wees en daarop gemik sou wees om my van stryk te bring en so gestel sou word dat dit my antwoorde sou manipuleer.” Regter Aaron Persky het die staatsaanklaer se versoek vir lang tronkstraf verwerp en Turner tot ses maande tronkstraf gevonnis. Hy is in September 2016 vrygelaat nadat hy drie maande tronkstraf uitgedien het. Die vonnis het tot verontwaardiging gelei met derduisende mense wat gemeen het die straf is te lig. ŉ Petisie is begin en miljoene mense het dit onderteken. Turner het in Desember ŉ appèlaansoek ingedien en versoek dat hy ŉ nuwe verhoor kry aangesien die bewyse wat tydens sy vorige verhoor voorgelê is volgens hom nie sy skuldigbevinding geregverdig het nie. Regter Franklin Elia het egter bevind daar was aansienlike bewyse om die skuldigbevinding te regverdig. Sy het daarop gewys dat Turner probeer weghardloop het toe twee studente hom gekonfronteer het oor die aanranding op die 22-jarige vrou. Hulle het hom agternagesit en op die grond vasgepen gehou totdat die polisie opgedaag het. Turner woon buite Dayton, Ohio, saam met sy ouers. Hy sal lewenslank as ŉ seksoortreder geregistreer wees.